L'església de la Sang acull una nova edició del Festival de Cors de Setmana Santa
10 de abril de 2017

La música coral ha sigut la gran protagonista este cap de setmana de l'agenda cultural de l'Ajuntament de Llíria. L'església de la Sang va acollir una doble cita d'actuacions que va reunir entre les dos a més de 500 espectadors.

El XII Festival de Cors de Setmana Santa es va celebrar ahir amb la participació de la Coral Polifònica Valentina de València, la Coral Polifònica Primitiva de Llíria i el Cor Social de la Unió Musical de Llíria, dirigits per Javier Aguilera, Carlos Díaz i Vivian Gutiérrez, respectivament.

Per finalitzar esta trobada musical, els tres cors van cantar conjuntament la composició “Señor, me cansa la vida”, amb música de J. Alfonso García i lletra d'Antonio Machado.

D'altra banda, les veus de l'Orfeó Universitari de València, dirigides per Francesc Valldecabres, van oferir el dissabte un extraordinari concert en què van interpretar la versió original per a piano del “Stabat Mater” de Dvorak.

Estos actes culturals en l'inici de la Setmana Santa de Llíria donaran pas a les processons que organitzen les confraries de la Sang, de la Mare de Déu dels Dolors i de l'Oració de Jesús en l'Hort i el Sant Calze, i que se celebraran entre el Dimecres i Divendres Sant.